IMISLab/GreekWikipedia huggingface dataset:
Πιερ Κιουρί

Ο Πιερ Κιουρί (15 Μαΐου 1859 – 19 Απριλίου 1906) ήταν Γάλλος φυσικός, ο οποίος ασχολήθηκε με την κρυσταλλογραφία, τον μαγνητισμό και την ραδιενέργεια. Το 1903 πήρε το Νόμπελ Φυσικής μαζί με τη σύζυγό του Μαρία Κιουρί και τον Ανρί Μπεκερέλ «για τις έρευνές τους πάνω στα φαινόμενα ακτινοβολίας που ανακάλυψε ο Ανρί Μπεκερέλ».

 Ο Πιερ γεννήθηκε στο Παρίσι και εκπαιδεύτηκε από τον πατέρα του. Σε νεαρή ηλικία έδειξε ιδιαίτερη κλίση στα μαθηματικά και στη γεωμετρία. Στην ηλικία των 18 ετών είχε ήδη ολοκληρώσει σπουδές στο αντίστοιχο επίπεδο του πτυχίου. Δεν συνέχισε όμως αμέσως για το διδακτορικό εξαιτίας της έλλειψης χρημάτων. Το 1880 μαζί με τον αδελφό του Ζακ έδειξε ότι μπορεί να παραχθεί ηλεκτρική τάση σε κρυστάλλους που τους ασκείται πίεση, ένα φαινόμενο που ονομάστηκε πιεζοηλεκτρικό. Σύντομα έδειξε και το αντίστροφο φαινόμενο, κατά το οποίο κρύσταλλοι παραμορφώνονται όταν υποβληθούν σε ηλεκτρικά πεδία, το οποίο χρησιμοποιείται ευρέως πλέον στην σύγχρονη ηλεκτρονική τεχνολογία στους κρυσταλλικούς ταλαντωτές. Ο Πιερ Κιουρί έγινε διάσημος αρχικά για την έρευνά του πάνω στον μαγνητισμό. Μελέτησε τον παραμαγνητισμό, τον διαμαγνητισμό και τον σιδηρομαγνητισμό για τη διδακτορική του διατριβή και ανακάλυψε την επίδραση της θερμοκρασίας στον παραμαγνητισμό, διατυπώνοντας έναν σημαντικό νόμο, που σήμερα είναι γνωστός ως Νόμος του Κιουρί. Η σταθερά που εισάγεται από αυτόν τον νόμο είναι επίσης γνωστής σταθερά του Κιουρί. Ανακάλυψε επίσης ότι τα σιδηρομαγνητικά υλικά έχουν μία κρίσιμη θερμοκρασία πάνω από την οποία χάνουν τις σιδηρομαγνητικές τους ιδιότητες. Η θερμοκρασία αυτή σήμερα ονομάζεται σημείο Κιουρί. Ο Κιουρί δούλεψε επίσης με τη σύζυγό του Μαρία Κιουρί πάνω στην απομόνωση των στοιχείων ράδιο και πολώνιο. Αυτοί ήταν οι πρώτοι που εισήγαγαν τον όρο ραδιενέργεια και υπήρξαν από τους πρωτοπόρους στην μελέτη της. Ερεύνησαν τα είδη ακτινοβολίας που εκπέμπονται από ραδιενεργές ουσίες και τις χώρισαν σε ακτινοβολία α, β και γ. Η μονάδα μέτρησης ραδιενέργειας, το Κιουρί, φέρει το όνομά τους. Ο Κιουρί νυμφεύθηκε την Πολωνή φυσικό Μαρία Σκουοντόφσκα, που έγινε γνωστή μετά τον γάμο της ως Μαρία Κιουρί. Η κόρη τους Ιρέν Ζολιό-Κιουρί και ο σύζυγός της Φρεντερίκ Ζολιό-Κιουρί ακολούθησαν την ίδια καριέρα και βραβεύτηκαν με Νόμπελ Χημείας το 1935 για την σύνθεση νέων ραδιενεργών στοιχείων. Η άλλη κόρη τους Εβ έγραψε μία βιογραφία για την μητέρα τους. Επίσης η εγγονή τους Ελέν έγινε πυρηνικός φυσικός και ο εγγονός τους Πιερ-Ζολιό βιοχημικός. Ο Πιερ Κιουρί πέθανε τον Απρίλιο του 1906, όταν ενώ διέσχιζε το δρόμο, χτυπήθηκε από μια άμαξα. NOBELPRIZE.ORG: Ιστορία των Μαρία και Πιερ Κιουρί Πιερ Κιουρί, Βραβείο Νόμπελ Αρχειοθετήθηκε 2004-09-02 στο Wayback Machine. Βιογραφία από την ακαδημία Νόμπελ Αρχειοθετήθηκε 2004-09-02 στο Wayback Machine. Βιογραφία από το Αμερικάνικο Ινστιτούτο Φυσικής Αρχειοθετήθηκε 2015-02-16 στο Wayback Machine.
Pokémon: Η Δύναμη του Ενός

Το Pokémon: Η Δύναμη του Ενός (Pokémon: The Power of One) είναι η 2η ταινία του Pokémon.Τα γεγονότα παίρνουν θέση κατά τη 2η σεζόν των Pokémon. Η ταινία μεταγλωττίστηκε στα ελληνικά το 2000.

 Ο Lawrence ο 3ος, ένας πλούσιος συλλέκτης των πιο πολύτιμων αντικών στον κόσμο, επιθυμεί να ολοκληρώσει τη συλλογή του πιάνοντας τα τρία θρυλικά πουλιά, Moltres, Zapdos και Articuno. Οποιοδήποτε από αυτά θα ήταν μια ανεκτίμητη προσθήκη στη συλλογή του Lawrence, αλλά στοχεύει να πιάσει και τα τρία ώστε να συλλάβει το τέταρτο και πιο ισχυρό pokemon, το Lugia. Χρησιμοποιώντας το γιγάντιο ιπτάμενο αεροσκάφος του, ο Lawrence φτάνει στο νησί της φωτιάς, το νησί του Moltres. Προκαλεί το Moltres πυροβολώντας κανόνια πάγου στον βιότοπό του. Αυτό το έκανε να εγκαταλείψει το νησί του και αφού το αποδυνάμωσε με περισσότερες βολές πάγου, αιχμαλωτίζει τον Moltres. Ωστόσο, καθώς ο Λόρενς αρχίζει να ακολουθεί την προφητεία, το κλίμα του κόσμου αρχίζει να επηρεάζεται. Κάπου στα πορτοκαλί νησιά, οι Ash, Pikachu, Misty και Tracey ταξιδεύουν στον επόμενο προορισμό τους στο νησί με ένα σκάφος που ανήκει σε μια γυναίκα που ονομάζεται Maren και η ομάδα πύραυλος συνήθως τους ακολουθεί στο υποβρύχιό της. Ξαφνικά, και η παρέα και η ομάδα πύραυλος μπλέκουν σε μια θαλάσσια καταιγίδα και σέρνονται πέρα από τον ωκεανό στη μέση των Νήσων Πορτοκαλιού, όπου φτάνουν στο νησί Σαμούτι. Οι Ash, Pikachu, Misty και Tracey, μαζί με τα Pokémon τους συναντούν τους νησιώτες του Shamouti, οι οποίοι γιορτάζουν το ετήσιο Legend Festival μετά την ιστορία της προφητείας, στην οποία ένας Εκλεκτός θα βοηθήσει τον Lugia να σώσει τον κόσμο και να ηρεμήσει τα θρυλικά πουλιά. Καθώς ο Ash συστήνεται ως εκπαιδευτής Pokémon, οι κάτοικοι του νησιού γίνονται εκστασιασμένοι καθώς ο θρύλος προαναγγέλλει την άφιξή του. Ο Ash με την βοήθεια του Pikachu,των Pokemon και των φίλων του πρέπει να πάει στα νησιά των θρυλικών πουλιών και να πάρει τις 3 σφαίρες και να τις φέρει πίσω στο ιερό του Shamouti όπου θα παίξει το τραγούδι του φύλακα της θάλασσας, του Lugia. Αγγλική μεταγλώττιση Veronica Taylor Rachael Lillis Ed Paul Kayzie Rogers Eric Stuart Addie Blaustein Neil Stewart Amy Birnbaum Tara Jayne Ken Gates Nathan Price Eric RathΕλληνική μεταγλώττιση Βούλα Κώστα Μιχαέλα Αντωνίου Σπύρος Μπιμπίλας Λουκάς Φραγκούλης Χάρης Γρηγορόπουλος Αργύρης Παυλίδης Τάσος Κωστής Αλεξάνδρα Λέρτα Κωνσταντίνος Κωνσταντόπουλος Φώτης Πετρίδης Υρώ Λούπη Βίνα Παπαδοπούλου Γιώργος Χατζηγεωργίου Είναι η πρώτη ταινία στην οποία δεν εμφανίζεται ο Brock. Τα Pokémon Lugia και Slowking εμφανίζονται για πρώτη φορά σε ταινία. Κάνουν όμως το ντεπούτο τους στις σεζόν 3 και 4 της σειράς. Στην ελληνική μεταγλώττιση στη σειρά τα νησιά ονομάζονται Πορτοκαλί νησιά, ενώ στην ταινία ονομάζονται Πορτοκαλόχρωμα νησιά. Επίσης, στην ελληνική μεταγλώττιση την φωνή του Tracey δίνει ο Λουκάς Φραγκούλης, ενώ στην ταινία ο Σπύρος Μπιμπίλας. Pokémon: Η Δύναμη του Ενός στο MyAnimeList
Βίκυ Βολωνάκη

Η Βίκυ Βολωνάκη (απαντάται στην ειδησεογραφία και ως Βακίνα Βολωνάκη ή Βολονάκη), γεννημένη στις 10 Φεβρουαρίου 1977 στο Σίδνεϋ, είναι Ελληνίδα πρώην καλαθοσφαιρίστρια, που σήμερα εργάζεται ως προπονήτρια. Διαθέτοντας ύψος 1,75 μέτρα αγωνιζόταν στη θέση του Shooting Guard, αλλά και ως Small Forward.

 Η Βολωνάκη γεννήθηκε στο Σίδνεϋ της Αυστραλίας. Μεγάλωσε στην Κάλυμνο, μετακόμισε όμως, στην Αθήνα με την αδερφή της, Φωτούλα, προκειμένου να ασχοληθεί με την καλαθοσφαίριση σε υψηλό επίπεδο. Η Βολωνάκη πραγματοποίησε τα πρώτα της βήματα στο χώρο της καλαθοσφαίρισης ως μέλος της ομάδας της Ε.Α. Καλύμνου, ομάδα του νησιού που μεγάλωσε. Μεταβαίνοντας στην Αθήνα φόρεσε τα χρώματα της Ακαδημίας, με την οποία πραγματοποίησε το ντεμπούτο σε ευρωπαϊκή διοργάνωση και συγκεκριμένα στο Ronchetti Cup.Κατόπιν έλαβε μεταγραφή στον Α.Ν.Ο. Γλυφάδας με τον οποίο κατέκτησε το 2002 και 2003 το Κύπελλο Ελλάδος. Μετά τη συγχώνευση του τελευταίου με τις Εσπερίδες παρέμεινε στους κόλπους του συλλόγου της Καλλιθέας. Επόμενός σταθμός της υπήρξε ο Αστέρας Εξαρχείων.Με τα χρώματα του Αθηναϊκού κατέκτησε την περίοδο 2008 το πρωτάθλημα και το 2009-10 διαδοχικά το EuroCup, το Πρωτάθλημα και το Κύπελλο Ελλάδος. Η Βολωνάκη ολοκλήρωσε τη χρονιά στην Α1 Γυναικών με 6,9 πόντους, 2 ριμπάουντ και 1,4 ασίστ μ.ό. σε 22 συμμετοχές. Στο EuroCup είχε 4,1 πόντους, 1,7 ριμπάουντ και 0,8 ασίστ σε 14 παιχνίδια.Τον Οκτώβριο του 2010 η αθλήτρια φόρεσε την ερυθρόλευκη φανέλλα της Φ.Ε.Α. Στα τέλη Νοεμβρίου, ωστόσο, αποχώρησε από το σύλλογο με την αιτιολογία ότι υπέπεσε σε πειθαρχικό παράπτωμα, κάτι που ίδια διέψευσε κατηγορηματικά. Στις αρχές του 2011 η αθλήτρια αποφάσισε να συνεχίσει την καριέρα της στην Ισπανία και συγκεκριμένα με τα χρώματα της Μπούργκος, στα πλαίσια της πρώτης τη τάξει κατηγορίας της χώρας. Η αποτυχία της ομάδας να εισέλθει στα play-off ανόδου οδήγησε και στη λύση της συνεργασίας τους ένα μήνα μετά. Το Σεπτέμβρη της ίδιας χρονιάς η Βολωνάκη υπέγραψε συμβόλαιο συνεργασίας με την Οριόν Γκαλντακάο, ομάδα που εδρεύει κοντά στο Μπιλμπάο, στα πλαίσια της ίδιας κατηγορίας. Κατά τη διάρκεια της περιόδου είχε αποδόση 9,9 πόντους και 3,2 ριμπάουντ σε 20 αγώνες.Επόμενος σταθμός στην καριέρα της ήταν η Κονκουέρο Ουέλβα, η οποία κέρδισε την άνοδο στην κορυφαία κατηγορία των ισπανικών πρωταθλημάτων. Δύο μήνες μετά αποχώρησε από τη χώρα για να μεταβεί στη Σουηδία όπου θα συνεργαστεί με τη Σόλνα Βίκινγκς, στην οποία προπονητής είναι ο Κώστας Κεραμιδάς. Οι συμμετοχές της Βολωνάκη στις διοργανώσεις της FIBA: EuroCup Γυναικών 2010 (Αθηναϊκός): 4.1 π., 1.7ρ., 0.8ασ. EuroCup Γυναικών 2009 (Αθηναϊκός): 7.1π., 1.8ρ., 1.1ασ. FIBA Europe Cup Γυναικών - Conference South 2003 (Γλυφάδα): 11.5π., 2.5ρ., 0.5ασ. Ronchetti Cup 2000 (Ακαδημία): 4.5π., 1ρ., 1.ασ. Ronchetti Cup 1999 (Ακαδημία): 8.5π., 2.3ρ., 0.8ασ. Vakina Volonaki, στατιστικά συμμετοχών στις διοργανώσεις της FIBA Europe. «Βακίνα Βολονάκη: Από την Κάλυμνο στην Ινδιανάπολη για το «American Dream»», συνέντευξη στον ιστότοπο Sdna.gr, 3 Απριλίου 2016.
Στίβεν Άμελ

Ο Στίβεν Άνταμ Άμελ (Stephen Adam Amell, 8 Μαΐου 1981) είναι Καναδός ηθοποιός. Είναι ευρέως γνωστός για το ρόλο του ως Oliver Queen / Green Arrow στην τηλεοπτική σειρά Arrow και πρόκειται να υποδυθεί τον Casey Jones στη συνέχεια του Teenage Mutant Ninja Turtles.

 Ο Άμελ γεννήθηκε στο Τορόντο του Οντάριο. Είναι ξάδερφος του ηθοποιού Robbie Amell. Στις 25 Δεκεμβρίου, 2012 παντρεύτηκε την Αμερικανίδα ηθοποιό και μοντέλο Cassandra Jean σε μία ιδιωτική τελετή στην Καραϊβική και για δεύτερη φορά στη Νέα Ορλεάνη στις 26 Μαΐου, 2013. Το ζευγάρι έχει μία κόρη, γεννημένη το 2013. Ο Άμελ εμφανίστηκε σε δύο επεισόδια της 4ης σεζόν της σειράς Queer as Folk το 2004. Υποδύθηκε τον Adam στην πρώτη σεζόν της τηλεοπτικής σειράς Dante's Cove αντικαταστάθηκε στη δεύτερη σεζόν από τον Jon Fleming. Το 2007, ο Άμελ κέρδισε ένα Gemini Award για τη guest εμφάνισή του στο ReGenesis. Τον ίδιο χρόνο ήταν επίσης υποψήφιος για Gemini Award στην κατηγορία καλύτερος συνολικά ηθοποιός για το Rent-a-Goalie. Είχε επαναλαμβανόμενους ρόλους στις τηλεοπτικές σειρές Da Kink in My Hair και Heartland. Στις 3 Δεκεμβρίου, 2010 συμμετείχε στο cast του The Vampire Diaries ως λυκάνθρωπος 'Brady' για τη σεζόν 2.Ο Άμελ πρωταγωνίστησε ως Joran van der Sloot στην ταινία Justice for Natalee Holloway η οποία προβλήθηκε για πρώτη φορά τον Μάιο του 2011.Τον Ιανουάριο του 2011, ανακοινώθηκε ότι ο Liam McIntyre είχε κερδίσει το ρόλο του Spartacus. Ο Άμελ μαζί με τον Aiden Turner βρισκόταν ανάμεσα στους άλλους τρεις επικρατέστερους υποψηφίους για το ρόλο.Στις 2 Οκτωβρίου 2011, η 3η σεζόν της σειράς του HBOHung έκανε πρεμιέρα με τον Άμελ να πρωταγωνιστεί ως Jason, ένας νεαρός ζιγκολό αντίπαλος του Thomas Jane ως Ray Drecker. Επίσης εμφανίστηκε στην 4η σεζόν του 90210.Ο Άμελ ανακοίνωσε στις 28 Οκτωβρίου, 2011 ότι μόλις είχε τελειώσει τα γυρίσματα του χριστουγεννιάτικου επεισοδίου της σειράς New Girl με την Ζόι Ντεσανέλ και τον Μαξ Γκρίνφιλντ. Στις 9 Νοεμβρίου, 2011, είχε ανακοινωθεί για τον επαναλαμβανόμενο ρόλο του Scottie, ενός νοσηλευτή στο ιδιωτικό ιατρείο του ABC.Τον Ιανουάριο του 2012, ο Άμελ επιλέχθηκε να υποδυθεί τον Arrow στην ομώνυμη σειρά του CW.Στις 6 Νοεμβρίου, 2014, συμμετείχε στην κωμωδία Whatever Makes You Happy που βασίζεται στο ομώνυμο μυθιστόρημα του William Sutcliffe. Στίβεν Άμελ, επίσημος λογαριασμός στο Facebook. Στίβεν Άμελ στην IMDb Στίβεν Άμελ, επίσημος λογαριασμός στο Twitter. Στίβεν Άμελ στο Instagram
Επτανικό οξύ

Το επτανικό οξύ ή ενανθικό οξύ (αγγλικά: heptanoic acis or enanthic acid) είναι οργανική ένωση με μοριακό τύπο C7H14O2. Πιο συγκεκριμένα, είναι κορεσμένο καρβοξυλικό οξύ με μη διακλαδισμένη ανθρακική αλυσίδα επτά (7) ατόμων. Το χημικά καθαρό επτανικό οξύ, στις κανονικές συνθήκες περιβάλλοντος είναι ελαιώδες υγρό με δυσάρεστη, ταγκή οσμή. Συνεισφέρει την οσμή του σε κάποια ταγκισμένα έλαια. Είναι ελαφρά μόνο υδατοδιαλυτό, αλλά πολύ ευδιάλυτο στην αιθανόλη και στον διαιθυλαιθέρα.

 Ο μεθυλεστέρας του ρικινολεϊκού οξέος, που λαμβάνεται από το καστορέλαιο, είναι η κύρια εμπορική πρόδρομη ένωση για το επτανικό οξύ. Η πυρόλυση του ρικινολεϊκού μεθυλεστέρα δίνει 10-ενδεκενικό μεθυλεστέρα και επτανάλη. Η τελευταία οξειδώνεται με ατμοσφαιρικό αέρα (περιέχει οξυγόνο), σχηματίζοντας με τη σειρά της επτανικό οξύ. Περίπου 20.000 τόνοι επτανικού οξέος καταναλώθηκαν στην Ευρώπη και τις ΗΠΑ το 1980. Το επτανικό οξύ χρησιμοποιείται για την παραγωγή εστέρων του, όπως ο επτανικός αιιθυλεστέρας, που με τη σειρά του χρησιμοποιείται σε αρώματα και σε τεχνητά αρωματικά πρόσθετα.Χρησιμοποιήθηκε, ακόμη, για την εστεροποίηση στεροειδών για την παραγωγή φαρμάκων, όπως η ενανθική τεστοστερόνη, η ενανθική τρενμπολόνη, ενανθική δροστανολόνη και η ενανθική μεθενολόνη (Primobolan). Το τριγλυκερίδιο του επτανικού οξέος ονομάζεται τριεπτανοΐνη και χρησιμοποιείται σε ορισμένες κλινικές καταστάσεις ως διαιτητικό πρόσθετο.
Καταρράκτες Κρίμλερ

Οι καταρράκτες Κρίμλερ (Γερμανικά: Krimmler Wasserfälle), με συνολικό ύψος 380 μέτρα είναι οι υψηλότεροι στην Αυστρία. Βρίσκονται στον ποταμό Krimmler Ache κοντά στο χωριό Κριμλ στο εθνικό πάρκο της οροσειράς Χόε Τάουερν στην πόλη του Σάλτσμπουργκ. Οι καταρράκτες Κρίμλερ είναι ένας κλιμακωτός καταρράκτης. Ξεκινά στην κορυφή της κοιλάδας Krimmler Ache και χωρίζεται σε τρία στάδια. Το ανώτερο στάδιο έχει ύψος 140 μέτρων, το μεσαίο στάδιο ύψος 100 μέτρων και το χαμηλότερο ύψος 140 μέτρων. Το υψηλότερο σημείο του καταρράκτη είναι 1.470 μέτρα πάνω από την επιφάνεια της θάλασσας. Το Krimmler Ache είναι ένα παγετώδες ρεύμα του οποίου η ροή ποικίλλει σημαντικά αναλόγως την εποχή. Η ογκομετρική του ροή τον Ιούνιο και τον Ιούλιο είναι 20.000 κυβικά μέτρα ανά ώρα, ενώ τον Φεβρουάριο είναι μόνο 500 κυβικά μέτρα ανά ώρα. Η μεγαλύτερη μετρημένη ροή ήταν στις 25 Αυγούστου 1987, στα 600.000 κυβικά μέτρα ανά ώρα. Μετά τους καταρράκτες, το ποτάμι ενώνεται με το Σάλτσαχ, το οποίο στη συνέχεια καταλήγει στον ποταμό Δούναβη και τέλος στη Μαύρη Θάλασσα.

 Η τεράστια ποσότητα νερού σημαίνει φυσικά και ένα αντίστοιχα υψηλό επίπεδο υδροηλεκτρικής ενέργειας και επομένως τη δυνατότητα παραγωγής ηλεκτρικής ενέργειας. Ήδη από το 1899, έγινε προσπάθεια να παραδοθούν οι καταρράκτες Κρίμλερ σε έναν επιχειρηματία για εργοστασιακούς σκοπούς. Ωστόσο, δεν πραγματοποιήθηκε ποτέ. Τα κύρια αντεπιχειρήματα ήταν, αφενός, η ταχέως μεταβαλλόμενη ποσότητα νερού και, αφετέρου, ο ήδη ακμάζων τουρισμός. Στα χρόνια που ακολούθησαν, επρόκειτο να αποφευχθούν επανειλημμένα οι επιθυμίες της ενεργειακής βιομηχανίας, μέχρι το 1967, με την απονομή του ευρωπαϊκού διπλώματος διατήρησης της φύσης από το Συμβούλιο της Ευρώπης, τέτοιες σκέψεις τελικά τέθηκαν εκτός συζήτησης. Μελέτη του Ιατρικού Πανεπιστημίου Paracelsus υποστηρίζει πως λόγω της υδρονέφωσης και λόγω της περιεκτικότητας της σε ηλεκτρικά φορτισμένα σωματίδια μπορεί να ανακουφίσει τα συμπτώματα του άσθματος. Ωστόσο, οι ειδικοί επικρίνουν την ενημερωτική αξία της μελέτης ως ανεπαρκή. Για να διασφαλίσει ότι οι τουρίστες θα μπορούσαν να δουν περισσότερα από τον καταρράκτη χωρίς δυσκολία, ο Ignaz von Kürsinger από το Μίτερσιλ, δημιούργησε ένα μονοπάτι προς το πάνω μέρος του καταρράκτη. Το 1879, το Austrian Alpine Club βελτίωσε το δρόμο για να προσφέρει πανοραμική θέα. Περίπου 400.000 άνθρωποι επισκέπτονται τους καταρράκτες Κρίμλερ ετησίως. Το ομιχλώδες κλίμα γύρω από τον καταρράκτη δημιουργεί ιδανικές συνθήκες ανάπτυξης για εκατοντάδες βρύα, λειχήνες και φτέρες. Η γύρω περιοχή είναι βιότοπος για 62 είδη πουλιών. Υπάρχει αρνητικός αντίκτυπος στους κατοίκους της περιοχής λόγω του υψηλού επιπέδου κυκλοφορίας σε ένα σχετικά μικρό χωριό και λόγω της διάβρωσης του δρόμου. "Tallest Waterfalls of Austria" "Krimmler Wasserfälle" Krimmler Wasserfälle at Salzburger-Saalachtal Krimmler Wasserfälle (Achenfall, Untere-Mitlere-Oberer Achenfall) Krimmler Wasserfälle stats on World Waterfall Database "Wasserfälle gegen Asthma: Wirkung fraglich"
Θυρέα Έβρου

Η Θυρέα (πρώην Καπουτζί ή Καπουτζίκιοϊ) είναι οικισμός της δημοτικής κοινότητας Ελληνοχωρίου του δήμου Διδυμοτείχου στον νομό Έβρου. Σύμφωνα με τα στοιχεία της απογραφής του 2011, ο πληθυσμός της ανέρχεται στους 160 μόνιμους κατοίκους.

 Ο οικισμός είναι κτισμένος σε υψόμετρο 60 μέτρων και συνδέεται οδικώς με τις πόλεις του Διδυμοτείχου και της Ορεστιάδας μέσω επαρχιακού δικτύου. Ανάμεσα στη Θυρέα και το γειτονικό Ασημένιο έχει βρεθεί ταφικός τύμβος ύψους 10 μέτρων και διαμέτρου 47,5 μέτρων. Στον ίδιο χώρο έχουν βρεθεί και αντικείμενα της προϊστορικής περιόδου. Επί τουρκοκρατίας έφερε την ονομασία Καπουτζί ή Καπουτζίκιοϊ και το 1907, σύμφωνα με έκθεση του εκπαιδευτικού Δημητρίου Σάρρου, είχε ελληνικό πληθυσμό που ανερχόταν στους 530 κατοίκους διαθέτοντας παράλληλα γραμματοδιδασκαλείο. Σύμφωνα με στατιστική που συντάχτηκε το 1919, στον οικισμό κατοικούσαν 262 Έλληνες. Κατά τη διάρκεια της γερμανικής Κατοχής αρκετοί κάτοικοι της Θυρέας συμμετείχαν στην Εθνική Αντίσταση ως αντάρτες του ΕΛΑΣ. Διοικητικά, η Θυρέα μετά την ενσωμάτωσή της στο ελληνικό κράτος το 1920 υπάχθηκε στην επαρχία Διδυμοτείχου ως οικισμός της κοινότητας Ελληνοχωρίου, ενώ από το 1997 υπάγεται στον δήμο Διδυμοτείχου.
Λευκάδα Φθιώτιδας

Η Λευκάδα είναι χωριό του νομού Φθιώτιδας. Βρίσκεται 45 χλμ. δυτικά της Λαμίας και 14 χλμ. από την Σπερχειάδα την έδρα του δήμου στην Δυτική Φθιώτιδα. Είναι κτισμένη σε υψόμετρο 350 μέτρων, στους πρόποδες του Γουλινά. Διοικητικά υπάγεται στον Δήμο Μακρακώμης και έχει 394 κατοίκους . Κύριες ασχολίες των κατοίκων της είναι η γεωργία και η κτηνοτροφία.

 Η Λευκάδα βρίσκεται στο νότιο τμήμα της δυτικής Φθιώτιδας. Απέχει: 13,2 χλμ. από τη Σπερχειάδα, πρωτεύουσα του δήμου 50,9 χλμ. από το Καρπενήσι (μέσω γέφυρας Παλαιοβράχας) 44,5 χλμ. (μέσω γέφυρας Παλαιοβράχας) και 47,9 χλμ. (μέσω Σπερχειάδας) από τη Λαμία, πρωτεύουσα του νομού 257 χλμ. από την Αθήνα.Το χωριό είναι κτισμένο στους βορειοδυτικούς πρόποδες του Γουλινά, σε ημιορεινή τοποθεσία, με βορειοανατολικό προσανατολισμό και θέα (από τα δυτικά προς τα ανατολικά) στο Βελούχι (Τυμφρηστό), την κοιλάδα του Σπερχειού και τον Γουλινά. Συνορεύει με τα χωριά Πίτσι, Πτελέα (Πύργο), Φτέρη Φθιώτιδας, Γαρδίκι Ομιλαίων και Κανάλια. Βρίσκεται νότια του ποταμού Σπερχειού που διαρρέει τη δυτική Φθιώτιδα από δυτικά προς ανατολικά. Πιο συγκεκριμένα, δυτικά-βορειοδυτικά της Λευκάδας, και σε πολύ μικρή απόσταση από το χωριό, ρέει ο Ρουστιανίτης, βασικός παραπόταμος του Σπερχειού, και ενώνεται με αυτόν περίπου 3 χλμ. βόρεια από τη Λευκάδα. Κατά την ίδρυση του σύγχρονου ελληνικού κράτους, η Λευκάδα αποτέλεσε τμήμα του δήμου Σπερχειάδας, με έδρα την Παλαιοβράχα, που ανήκε στην επαρχίας Φθιώτιδας, του νομού Φωκίδας και Λοκρίδας. Το 1912 με τον νόμο «Περί Δήμων και Κοινοτήτων» αναγνωρίστηκε, για πρώτη φορά, ως αυτόνομη κοινότητα του Νομού Φθιώτιδας-Φωκίδας, καθώς πληρούσε και τις δύο προϋποθέσεις, δηλαδή είχε πληθυσμό πάνω από 300 κατοίκους και διέθετε σχολείο στοιχειώδους εκπαίδευσης. Το 1997 μετατράπηκε σε Δημοτικό Διαμέρισμα του καποδιστριακού Δήμου Σπερχειάδας, με έδρα τη Σπερχειάδα. Από την 1η Ιανουαρίου 2011 αποτελεί Τοπική Κοινότητα του καλλικρατικού Δήμου Μακρακώμης, με έδρα τη Σπερχειάδα. Πορεία του επίσημου πληθυσμού της Λευκάδας Στις απογραφές πληθυσμού που έγιναν πριν το 1896 οι κάτοικοι της Λευκάδας απογράφονταν ως κάτοικοι των Πουγκακίων, όπου και υπαγόταν διοικητικά η Λευκάδα, Κύριες ασχολίες των κατοίκων της Λευκάδας είναι: η γεωργίαΗ αγροτική παραγωγή της Λευκάδας περιλαμβάνει σιτηρά και καλαμπόκι, τριφύλλι, κηπευτικά, αμπέλια. Παλαιότερα υπήρχε αξιόλογη (για τα τοπικά δεδομένα) παραγωγή ντομάτας που σε μεγάλο βαθμό διοχετευόταν στο Καρπενήσι. η κτηνοτροφίαΗ κτηνοτροφική παραγωγή της Λευκάδας περιλαμβάνει μονάδες εκτροφής αιγοπροβάτων, βοοειδών και χοίρων. Η μοναδική εκκλησία της Λευκάδας είναι ο Ιερός Ναός του Αγίου Νικολάου. Εορτάζει στις 20 Μαΐου (Ανακομιδή και μετακομιδή του Ιερού Λειψάνου του Αγίου Νικολάου Επισκόπου Μύρων της Λυκίας, του Θαυματουργού). Η ενορία της Λευκάδας υπάγεται στην ΙΒ' Αρχιερατική Περιφέρεια Σπερχειάδος & Γαρδικίου, της Ιεράς Μητροπόλεως Φθιώτιδος. Ηλίας Παπαγεωργίου (1933-1985), στιχουργός και ερμηνευτής παραδοσιακών τραγουδιών με σημαντική δισκογραφία Βαγγέλης Μπακόλας (1965-), αθλητής ρίψεων - αργυρός παραολυμπιονίκης
Μετρό Μπραζίλια

Το Μετρό της Μπραζίλια (Metrô do Distrito Federal) είναι ο μητροπολιτικός σιδηρόδρομος της πρωτεύουσας της Βραζιλίας. Με δυο γραμμές, συνολικού μήκους 42,38 χιλιομέτρων, εξυπηρετεί 24 σταθμούς.

 Ενώ η πόλη κατασκευάστηκε (με κολοσσιαίο κόστος) από το 1956 μέχρι τις 21 Απριλίου του 1960, οπότε και εγκαινιάστηκε, διαθέτοντας εξ αρχής μεγάλους δρόμους, τα λεωφορεία ήταν ακατάλληλα για την μεταφορά στην πόλη, λόγου τον μεγάλων αποστάσεων. Το έργο της κατασκευής του μετρό ξεκίνησε το 1992 και τα εγκαίνια έγιναν στις 17 Αυγούστου 1998. Οι συρμοί είναι 4 βαγονιών, η μέση ταχύτητα των συρμών είναι 45 χιλιόμετρα την ώρα και η μέγιστη ταχύτητα είναι 80 χιλιόμετρα την ώρα.
Νεοχώρι Φαλαισίας Αρκαδίας

Το Νεοχώρι Φαλαισίας είναι οικισμός της Περιφερειακής Ενότητας Αρκαδίας, στην Περιφέρεια Πελοποννήσου. Διοικητικά ανήκει στην Κοινότητα Νεοχωρίου Φαλαισίας και υπάγεται στη Δημοτική Ενότητα Φαλαισίας (πρώην Δήμος Φαλαισίας), του Δήμου Μεγαλόπολης.

 Το Νεοχώρι Φαλαισίας βρίσκεται σε υψόμετρο 1.182 μέτρων, στις πλαγιές του όρους Ταΰγετος και είναι κτισμένο, κοντά στα όρια των Περιφερειακών Ενοτήτων, Αρκαδίας, Μεσσηνίας και Λακωνίας. Ο πληθυσμός του, σύμφωνα με την Απογραφή του 2011, είναι 59 κάτοικοι. Στην Περιφερειακή Ενότητα Αρκαδίας, υπάρχουν άλλοι 4 οικισμοί, με την ονομασία Νεοχώρι: Νεοχώρι Βόρειας Κυνουρίας Αρκαδίας Νεοχώρι Κορυθίου Αρκαδίας Νεοχώρι Μεγαλόπολης Αρκαδίας Νεοχώρι Γορτυνίας Αρκαδίας Neochori Falaisias-Νεοχώρι Φαλαισίας (facebook) Νεοχώρι Φαλαισίας Αρκαδίας (Τα χωριά της Ελλάδας) ΝΕΟΧΩΡΙ, Χωριό, ΦΑΛΑΙΣΙΑ (GREEK TRAVEL PAGES) Νεοχώρι (Exploring Greece) Neochori Falaisias 4k (youtube)
Δήμος Αγράφων

Ο Δήμος Αγράφων είναι δήμος της Περιφερειακής Ενότητας Ευρυτανίας της Περιφέρειας Στερεάς Ελλάδας, ο οποίος συστάθηκε το 2011 από τη συνένωση των προϋπαρχόντων δήμων Αγράφων, Απεραντίων, Ασπροποτάμου, Βίνιανης και Φραγκίστας, βάσει των διατάξεων του Προγράματος «Καλλικράτης». Έδρα του δήμου είναι το Κερασοχώρι.Απλώνεται στο νότιο τμήμα των Αγράφων, από τα οποία έλαβε και την ονομασία του. Συνορεύει με τις περιφερειακές ενότητες Καρδίτσας και Αιτωλοακαρνανίας. Αποτελεί έναν από τους πλέον ορεινούς δήμους όλης της χώρας και οι οικισμοί του είναι αποκλειστικά χωριά.

 Ο Δήμος Αγράφων διαιρείται σε 5 «δημοτικές ενότητες», οι οποίες αντιστοιχούν στους 5 καταργηθέντες δήμους. Κάθε δημοτική ενότητα διαιρείται σε δημοτικές και τοπικές «κοινότητες», οι οποίες αντιστοιχούν στα διαμερίσματα των καταργηθέντων δήμων, ήτοι: την Δημοτική Ενότητα Αγράφων με έδρα τα Άγραφα και συνολικό πληθυσμό 1.044 κατοίκους (2021), την Δημοτική Ενότητα Απεραντίων με έδρα τη Γρανίτσα και συνολικό πληθυσμό 1.440 κατοίκους (2021), την Δημοτική Ενότητα Ασπροποτάμου με έδρα το Γρανίτσα και συνολικό πληθυσμό 1.386 κατοίκους (2021), την Δημοτική Ενότητα Βίνιανης με έδρα το Κερασοχώρι και συνολικό πληθυσμό 846 κατοίκους (2021),και την Δημοτική Ενότητα Φραγκίστας με έδρα τη Δυτική Φραγκίστα και συνολικό πληθυσμό 1.267 κατοίκους (2021).Πιο συγκεκριμένα, με αστερίσκο σημαίνονται οι έδρες των δημοτικών ενοτήτων, ακολουθεί η ονοματολογία, βάσει της απ. 45892 του Υπουργείου Εσωτερικών, και τα πληθυσμιακά στοιχεία, βάσει της Απογραφής του 2021: Το φθινόπωρο του 2013 ο Δημήτριος Τάτσης, δήμαρχος Αγράφων, τέθηκε σε αργία για 3 μήνες και νέα δήμαρχος εξελέγη (με 15 ψήφους) η 26χρονη Βασιλική Φεγγούλη, που ήταν έως εκείνη τη στιγμή αντιδήμαρχος. Η Φεγγούλη έγινε η νεαρότερη σε ηλικία δήμαρχος στην Ελλάδα αλλά και στην Ευρώπη. Στις Ελληνικές αυτοδιοικητικές εκλογές 2014 το Πρωτοδικείο Ευρυτανίας έθεσε εκτός εκλογών το συνδυασμό του έτερου υποψηφίου για το δημαρχιακό θώκο, Χρήστου Δημητρόπουλου, και έτσι μοναδικός υποψήφιος χωρίς αντίπαλο ήταν ο Θεόδωρος Μπαμπαλής. Δημήτριος Τάτσης (1η Ιανουαρίου 2011 - 16η Σεπτεμβρίου 2013 & 16η Ιανουαρίου 2014 - 31η Αυγούστου 2014) Βασιλική Φεγγούλη (16η Σεπτεμβρίου 2013 - 16η Ιανουαρίου 2014) Θεόδωρος Μπαμπαλής (1η Σεπτεμβρίου 2014 - 31 Αυγούστου 2019) Αλέξανδρος Καρδαμπίκης (1η Σεπτεμβρίου 2019 - σήμερα) Πρόγραμμα Καλλικράτης - ΦΕΚ Α87 της 07/06/2010 Απόφαση 45892 του Υπ. Εσωτερικών, Αποκέντρωσης & Ηλεκτρονικής Διακυβέρνησης Αρχειοθετήθηκε 2017-04-27 στο Wayback Machine. - ΦΕΚ Β1292 της 11/08/2010 Αποτελέσματα εκλογών στο Δήμο Αγράφων από το 1998, ΕΕΤΑΑ Αποτελέσματα εκλογών στην Κοινότητα Αγράφων από το 1978, ΕΕΤΑΑ Η επίσημη ιστοσελίδα του Δήμου Αγράφων
Τα 201 καναρίνια

Τα 201 καναρίνια είναι ελληνική κινηματογραφική ταινία σε σκηνοθεσία Γρηγόρη Γρηγορίου που προβλήθηκε το 1964. Η παραγωγή έγινε από την Paris Film και η διανομή από την Καραγιάννης - Καρατζόπουλος. Στην ταινία πρωταγωνιστούν οι Χάρρυ Κλυνν, Έρρικα Μπρόγερ, Ματίνα Καρρά και Τέλης Ζώτος.

 Η Λίλα είναι σπουδάστρια μουσικής και ζει μαζί με τον θείο της. Ο ερωτικός της σύντροφος πηγαίνει να τη ζητήσει σε γάμο μα μαθαίνει πως είναι απένταρη επειδή ο θείος της της έφαγε την περιουσία. Εκείνος αναγκάζεται να φύγει για την Αγγλία προκειμένου να βρει λεφτά, και η κοπέλα προσλαμβάνεται ως πιανίστρια από μια ιδιόρρυθμη γεροντοκόρη που θέλει να της παίζουν πιάνο συνέχεια προκειμένου να κελαηδούν συνεχώς τα 201 καναρίνια της. Θα την πάρει υπό την προστασία της και θα την βοηθήσει να πάρει πίσω την περιουσία της από τον θείο της. Ο φίλος της κοπέλας θα την επισκεφθεί στο σπίτι που μένει με την εκκεντρική γεροντοκόρη και θα ανακαλύψει πως ο παλιός έρωτάς της δεν ήταν άλλος από τον πατέρα του νεαρού. Η γεροντοκόρη θα πεθάνει από την συγκινητική αυτή αποκάλυψη και θα την κληρονομήσει η κοπέλα. Η ταινία στην πρώτη της προβολή έκοψε 24.772 εισιτήρια και έλαβε την 75η θέση σε σύνολο 92 ταινιών. Γρηγόρης Γρηγορίου, εκδ. Αιγόκερως, Αθήνα, 1996, σελ.116-118 Γιάννης Σολδάτος, Ιστορία του Ελληνικού Κινηματογράφου, τομ.Δ', εκδ. Αιγόκερως, 1991 Τα 201 Καναρίνια στην Ταινιοθήκη της Ελλάδας
Τζον Γκλεν

Ο Τζον Χέρσελ Γκλεν (John Herschel Glenn, Κέιμπριτζ, Οχάιο, 18 Ιουλίου 1921 - 8 Δεκεμβρίου 2016) ήταν Αμερικανός αστροναύτης, γερουσιαστής και πιλότος αεροσκαφών. Ήταν ο πρώτος Αμερικανός σε τροχιά γύρω από τη Γη και το πέμπτο άτομο στο διάστημα, μετά από τους κοσμοναύτες Γιούρι Γκαγκάριν και Γκέρμαν Τίτοφ και τους συναδέλφους του στην αποστολή Mercury Seven Άλαν Σέπαρντ και Γκας Γκρίσομ.

 Ο Γκλεν ήταν αρχικά πιλότος μαχητικού αεροσκάφους, που πολέμησε στο Β΄ΠΠ και στον Πόλεμο της Κορέας. Στις 6 Απριλίου 1943, o Γκλεν παντρεύτηκε τον παιδικό του έρωτα, την Άννα Μάργκαρετ Κάστορ. Είχαν συναντηθεί στη Νέα Κόνσορντ και έπαιξαν μαζί στο σχολικό συγκρότημα. Ο Γκλεν υπεβλήθη σε μια σειρά από σωματικά και ψυχολογικά τεστ και τον Απρίλιο του 1959 επελέγη ως ένας από τους επτά αστροναύτες του Mercury. Λιγότερο από ένα χρόνο μετά τον άθλο του Γιούρι Γκαγκάριν, στις 20 Φεβρουαρίου του 1962 ο Τζον Γκλεν πραγματοποίησε τρεις περιστροφές στην τροχιά της Γης, μέσα στο θαλαμίσκο Friendship 7 (Φιλία 7) του προγράμματος Μέρκιουρι και έγινε ο πρώτος Αμερικανός που μπήκε σε τροχιά. Η πτήση του διήρκεσε 4 ώρες, 55 λεπτά και 23 δευτερόλεπτα. Θερμός υποστηρικτής των διαστημικών πειραμάτων και ερευνών της NASA, ο πρόεδρος Τζον Φ. Κένεντι έγινε στενός φίλος του Τζον Γκλεν και τον συμβούλεψε να στρέψει το βλέμμα του προς την πολιτική. Το 1965 αποσύρθηκε από τη ΝΑΣΑ ώστε να είναι εκλέξιμος. Ως μέλος του Δημοκρατικού Κόμματος εξελέγη γερουσιαστής του Οχάιο από το 1974 μέχρι το 1999. Τις 28 Οκτωβρίου 1998, σε ηλικία 77 ετών, έγινε το γηραιότερο πρόσωπο που βρέθηκε στο διάστημα, όταν μετέβη στο διάστημα με το Διαστημικό Λεωφορείο Ντισκάβερι (αποστολή STS-95). Τζον Χέρσελ Γκλεν Το Βήμα
Ζόρδι Κοδίνα

Ο Ζόρδι Κοδίνα Ροδρίγεθ (Jordi Codina Rodríguez, γεννημένος στις 27 Απριλίου 1982 στη Βαρκελώνη), είναι Ισπανός επαγγελματίας ποδοσφαιριστής ο οποίος αγωνίζεται για λογαριασμό του ΑΠΟΕΛ, στην θέση του τερματοφύλακα.

 Γεννήθηκε στην Βαρκελώνη της Καταλονίας και έκανε τα πρώτα του ποδοσφαιρικά βήματα με την Εσπανιόλ. Το 2002, σε ηλικία 20 χρονών μετακόμισε στην Μαδρίτη για λογαριασμό της Ρεάλ, όπου αγωνίστηκε τα επόμενα χρόνια με την ομάδα της Ρεάλ Μαδρίτης Β. Από την σεζόν 2007-2008 μεταπήδησε στην πρώτη ομάδα της Ρεάλ ως ο 3ος τερματοφύλακας πίσω από τον Ικέρ Κασίλιας και τον Τζέρζι Ντούντεκ. Εκεί θα μείνει για 2 σεζόν για να μετακομίσει το 2009 στην Χετάφε. Εκεί θα μείνει μέχρι το 2015 και θα αγωνιστεί σε 68 παιχνίδια. Το καλοκαίρι του 2015 ο Κότινα υπέγραψε συμβόλαιο συνεργασία με την ομάδα του ΑΠΟΕΛ.Σήμερα αγωνίζεται για λογαριασμό της Πάφος FC ως πρώτος τερματοφύλακας.
Επιχείρηση Τάννενμπεργκ

Η Επιχείρηση Τάννενμπεργκ (γερμανικά: Unternehmen Tannenberg) ήταν η κωδική ονομασία της συντονισμένης δράσης των Einsatzgruppen για την εξόντωση των Πολωνών διανοουμένων, λογίων, οικονομικών παραγόντων, ηθοποιών, ιερέων και άλλων ατόμων, που θα μπορούσαν να αναπτύξουν και να συντηρήσουν όχι μόνο την Πολωνική αντίσταση αλλά και ολόκληρη την Πολωνική κοινωνία. Ήταν ένα τμήμα του "Generalplan Ost", του Γενικού Σχεδίου που είχαν καταστρώσει οι Ναζί για την εκμετάλλευση των (μελλοντικά) κατεχόμενων Σλαβικών και Βαλτικών χωρών.

 Η επιχείρηση σχεδιάστηκε πριν την Γερμανική εισβολή στην Πολωνία με τη βοήθεια γερμανόφωνων κατοίκων (γερμανικής μειονότητας) της Πολωνίας: Δημιουργήθηκαν κατάλογοι προγραφών και, όσα άτομα περιλαμβάνονταν σε αυτούς επρόκειτο είτε να φυλακισθούν είτε να εκτελεστούν. Το σχέδιο και οι κατάλογοι άρχισαν να υλοποιούνται ήδη από τον Μάιο του 1939 και τη γενική του επίβλεψη είχε το Κεντρικό Γραφείο Ασφαλείας του Ράιχ (RSHA — Reichssicherheitshauptamt), επικεφαλής του οποίου ήταν ο Ράινχαρντ Χάιντριχ. Έτσι, δημιουργήθηκε μια ειδική ομάδα δράσης από άτομα της Ασφάλειας (Schutzpolizei - Schupo), της Ειδικής Ασφάλειας (SD - Sicherheitsdienst), της Αστυνομίας Δίωξης Εγκλήματος (Reichskriminalpolizei) και της Γκεστάπο, τους οποίους η RSHA, θεωρητικά, είχε υπαγάγει στη Βέρμαχτ. Η δράση αυτών των ομάδων - στα πλαίσια της Βέρμαχτ - προκάλεσε τις διαμαρτυρίες πολλών έντιμων στρατιωτικών: Ο Στρατηγός Γκέοργκ φον Κύχλερ (Georg von Küchler) δήλωσε στον γκαουλάιτερ Κοχ της Ανατολικής Πρωσίας ότι "προορισμός του Γερμανικού Στρατού δεν είναι να συνεργάζεται με μια συμμορία δολοφόνων". Ο Στρατηγός Γιοχάνες Μπλάσκοβιτς, Στρατιωτικός Διοικητής των κατεχόμενων εδαφών, συλλαμβάνει άνδρες των SS που είχαν διαπράξει εγκλήματα και τους καταδικάζει σε θάνατο. Ο Χίτλερ ακυρώνει την επέμβαση του Στρατηγού και του απευθύνει επίπληξη. Το σχέδιο Τάννενμπεργκ εξελίσσεται από τα μέσα Σεπτεμβρίου και ολόκληρο τον Οκτώβριο του 1939. Υπολογίζεται ότι έγιναν περίπου 760 μαζικές εκτελέσεις από τα Einsatzgruppen, με αποτέλεσμα τη θανάτωση τουλάχιστον 20.000 επιφανών Πολωνών πολιτών, πρώην αξιωματικών και ιερέων. Οργάνώθηκε, επίσης, μια ομάδα γερμανών Πολωνών, η οποία αποκλήθηκε "Selbstschutz" και η οποία βοήθησε το έργο των Einsatzgruppen. Μετά, όμως, την ολοκλήρωση της "Επιχείρησης" οι Γερμανοί διέλυσαν την ομάδα, λόγω της κάκιστης φήμης που είχε αποκτήσει, και μετέφεραν αρκετά από τα μέλη της στη Γερμανία. Unternehmen Tannenberg - August 1939: Wie der SD den Überfall auf Polen vorbereitete (III) bei wissen.spiegel.de PDF ZEIT ONLINE 45/1971 S. 56: Unternehmen Tannenberg - Polnische Dokumentation über die Einsatzgruppen, von Joseph Wulf PDF
Φρειδερίκος Φραγκίσκος Δ΄ του Μεκλεμβούργου-Σβερίν

Ο Φρειδερίκος Φραγκίσκος Δ΄ (γερμ. Friedrich Franz IV, 9 Απριλίου 1882 - 17 Νοεμβρίου 1945) από τον Οίκο του Μεκλεμβούργου ήταν μεγάλος δούκας (1897-1918) και μετά τιτουλάριος μεγάλος δούκας (1918-1945) του Μεκλεμβούργου-Σβερίν.

 Ο Φρειδερίκος Φραγκίσκος Μιχαήλ ήταν ο μόνος γιος του Φρειδερίκου Φραγκίσκου Γ΄ του Μεκλεμβούργου-Σβερίν και της Αναστασίας Μιχαήλοβνας, κόρης του Μιχαήλ Νικολάγιεβιτς της Ρωσίας. Η Αναστασία ήταν εξαδέλφη της Όλγας, συζύγου του Γεωργίου Α΄ της Ελλάδας. Το 1945 απεβίωσε σε ηλικία 63 ετών και τον διαδέχθηκε ο πρωτότοκος γιος του Φρειδερίκος Φραγκίσκος Ε΄. Νυμφεύτηκε το 1904 την Αλεξάνδρα των Γουέλφων-Αννοβέρου, κόρη του Ερνέστου Αυγούστου Β΄ του Αννοβέρου, και είχε τέκνα: Φρειδερίκος Φραγκίσκος Ε΄ (1910 - 2001), διάδοχος και τιτουλάριος Μέγας Δούκας του Μεκλεμβούργου-Σβερίν. Χριστιανός Λουδοβίκος (1912 - 1996), Πρίγκιπας του Μεκλεμβούργου-Σβερίν. Όλγα (1916 - 1917). Τύρα (1919 - 1981). Αναστασία (1922 - 1979), παντρεύτηκε τον Φρειδερίκο-Φερδινάνδο του Σλέσβιχ-Χόλσταϊν-Σόντερμπουργκ-Γκλύκσμπουργκ. Online Gotha House laws of Mecklenburg
Άννα Αικατερίνη του Νάσσαου-Ότβαϊλερ

Η Άννα Αικατερίνη (γερμ. Anne Katerine von Bassau-Ottweiler, 31 Ιανουαρίου 1653 - 15 Φεβρουαρίου 1731) ήταν κόρη του Κόμη του Νάσσαου-Ότβαϊλερ και με τον γάμο της έγινε Βιλντ- και Ρηνεγραβίνη του Ζαλμ-Ντάουν.

 Ήταν κόρη του Ιωάννη Λουδοβίκου του Νάσσαου-Ότβαϊλερ και της Δωροθέας Αικατερίνης, κόρης του Χριστιανού Α΄ του Μπίρκενφελντ-Μπίσβαϊλερ. Γεννήθηκε στο Ότβαϊλερ και απεβίωσε στην πατρίδα της, το Ότβαϊλερ. Παντρεύτηκε στις 11 Νοεμβρίου 1671, σε ηλικία 18 ετών, με τον Ιωάννη Φίλιππο Β΄ του Ζαλμ-Ντάουν και είχαν παιδιά: Λουδοβίκος Φίλιππος (γενν. 1672). Σοφία Δωροθέα (γενν. 1674). Κάρολος (γενν. 1675). Φίλιππο Μάγνος (γενν. 1679). Χριστιανός Όθων (γενν. 1680). Βαλράδος (γενν. 1686). Λουδοβίκη Αικατερίνη (γενν. 1687). Γενεαλογικές πληροφορίες (in Dutch) Πληροφορίες γενεαλογικής
Μάικ Κρέιπο

Ο Μάικλ Ντιν Κρέιπο (αγγλικά: Michael "Mike" Dean Crapo, 20 Μαΐου 1951), είναι Αμερικανός πολιτικός και δικηγόρος, που υπηρετεί ως Γερουσιαστής των Ηνωμένων Πολιτειών για το Άινταχο από το 1999. Είναι μέλος του Ρεπουμπλικανικού Κόμματος. Επίσης έχει υπηρετήσει και ως Μέλος της Βουλής των Αντιπροσώπων των ΗΠΑ για την 2η περιφέρεια του Άινταχο από το 1993 έως το 1999, καθώς και ως Μέλος της Γερουσίας του Άινταχο για την 32η περιφέρεια από το 1984 έως το 1992.

 Γεννήθηκε στις 20 Μαΐου 1951 στην πόλη Αϊντάχο Φολς του Αϊντάχο και σπούδασε στο Πανεπιστήμιο Μπρίγκαμ Γιανγκ και στη Νομική Σχολή του Χάρβαρντ. Άσκησε τη δικηγορία στην ιδιαίτερη πατρίδα του, καθ' όλη τη δεκαετία του 1980, διατηρώντας ταυτόχρονα ενεργό ρόλο στην τοπική πολιτική σκηνή του Ρεπουμπλικανικού Κόμματος. Επηρεασμένος από το θάνατο του αδελφού του, έθεσε υποψηφιότητα και εκλέχτηκε στην Γερουσία του Αϊντάχο το 1984. Από το 1988 ως το 1992 ήταν ο Αναπληρωτής Πρόεδρος της Γερουσίας του Αϊντάχο, ενώ τον Ιανουάριο του 1989 υπήρξε για 12 ώρες ο Κυβερνήτης του Αϊντάχο. Το 1992 εξελέγη στη Βουλή των Αντιπροσώπων των ΗΠΑ, όπου παρέμεινε ως το 1999, οπότε και ορκίστηκε Γερουσιαστής των Ηνωμένων Πολιτειών για την Πολιτεία Αϊντάχο.Ο Κρέιπο, ο οποίος είχε προηγουμένως υποστηρίξει ότι ως Μορμόνος απείχε από τη χρήση αλκοόλ, κρίθηκε ένοχος για οδήγηση σε κατάσταση μέθης τον Ιανουάριο του 2013. Τότε, του επιβλήθηκε πρόστιμο 250 δολαρίων, καθώς και αναστολή της άδειας οδήγησης για ένα έτος.
Ρινγκίτ

Το ρινγκίτ (ringgit, ενικός και πληθ. ίδιος, νομισματικός κωδικός: MYR) είναι το νόμισμα της Μαλαισίας και αντικατέστησε το Δολάριο Μαλαισίας. Υποδιαιρείται σε 100 sen (λεπτά). Το ρίνγκιτ τυπώνεται από την Bank Negara Malaysia, την Τράπεζα της Μαλαισίας. Το 1993 το νομισματικό σύμβολο "RM" (Ringgit Malaysia) εισήχθη για να αντικαταστήσει το σήμα του δολαρίου "$" (ή "M$").

 Η πρώτη σειρά κερμάτων κυκλοφόρησε το 1967 και η δεύτερη το 1989. Μία τρίτη σειρά ανακοινώθηκε το 2011 και άρχισε να κυκλοφορεί από την επόμενη χρονιά. Η Κεντρική Τράπεζα της Μαλαισίας εξέδωσε τα πρώτα χαρτονομίσματα ρινγκίτ στις 6 Ιουνίου 1967 σε ονομαστικές αξίες του 1, 5, 10, 50 και των 100 $. Ακολούθησε η κυκλοφορία δεύτερης σειράς (1982). Το 1993 τα χαρτονομίσματα του 1 ρινγκίτ σταμάτησαν να κυκλοφορούν και αντικαταστάθηκαν από κέρματα ίδιας αξίας. Η επόμενη σειρά κυκλοφόρησε το 1996 και η τέταρτη το 2012.
Νινέτ ντε Βαλουά

Η Νινέτ ντε Βαλουά, (6 Ιουνίου 1898 - 8 Μαρτίου 2001) ήταν Ιρλανδικής καταγωγής Βρετανίδα χορεύτρια, δασκάλα, χορογράφος και σκηνοθέτης του κλασικού μπαλέτου. Πιο συγκεκριμένα, χόρεψε επαγγελματικά με τα Ρωσικά Μπαλέτα του Σεργκέι Ντιάγκιλεφ και ίδρυσε αργότερα τα Βασιλικά Μπαλέτα έναν από τους κορυφαίους οργανισμούς μπαλέτου του 20ού αιώνα και παγκοσμίως έως σήμερα. Ίδρυσε επίσης τα Βασιλικά Μπαλέτα του Μπέρμιγχαμ (Birmingham Royal Ballet) και τη Βασιλική Σχολή Μπαλέτου. Θεωρείται ευρέως ένα από τα πιο σημαίνοντα πρόσωπα στην ιστορία του μπαλέτου και «πνευματική μητέρα» του αγγλικού μπαλέτου της Αγγλίας.

 Η Νινέτ ντε Βαλουά καθιέρωσε πρώτα τον εαυτό της ως χορογράφο, χορογραφώντας αρκετά μικρά μπαλέτα στο Old Vic Theatre, στο Λονδίνο. Χορογραφούσε, επίσης, για θεατρικά έργα και όπερες στο θέατρο, παραστάσεις που πραγματοποιούσαν μαθητές της. Μετά τον σχηματισμό του μπαλέτου Vic-Wells, η πρώτη μεγάλη παραγωγή της, Ιώβ (1931), ήταν το πρώτο μπαλέτο που καθόρισε το μέλλον του ρεπερτορίου του βρετανικού μπαλέτου. Αργότερα προσέλαβε τον Φρέντερικ Άστον (Frederick Ashton) ως πρώτο χορογράφο το 1935. Με τη συνεργασία του παρήγαγε μια σειρά μπαλέτων, τα οποία αναγνωρίζονται ως ακρογωνιαίοι λίθοι του βρετανικού μπαλέτου. Σε αυτά περιλαμβάνονται έργα όπως το Rake’s Progress του (1935) και το Checkmate του (1937). Ιππότης της Λεγεώνας της Τιμής Βραβεία Ολίβιε Κυρία Ταξίαρχος του Τάγματος της Βρετανικής Αυτοκρατορίας Βραβείο Erasmus De Valois, Ninette (1937). Invitation to the Ballet. London: Bodley Head. OCLC 59460167. De Valois, Ninette (1957). Come Dance with Me; A Memoir, 1898-1956. London: H. Hamilton. OCLC 4063947. . Reprint: Dublin: Lilliput Press, 1992, ISBN 0-946640-62-9. De Valois, Ninette (1977). Step by Step: The Formation of an Establishment. London: W. H. Allen. ISBN 0-491-01598-4. https://web.archive.org/web/20120912035720/http://www.pcah.us/m/dance/julie-lincoln.pdf London Ballet Circle Νινέτ ντε Βαλουά στην IMDb The Ballerina Gallery - Ninette de Valois Ninette de Valois at Encarta Archived 2009-11-01 Ninette de Valois Object History Dame Ninette de Valois Obituary at The Independent Αρχειοθετήθηκε 2010-10-27 στο Wayback Machine. Ninette de Valois, Royal Ballet Founder, Dies at 102 Biography: Ninette de Valois Kathrine Sorley Walker, "The Festival and the Abbey: Ninette de Valois' Early Choreography, 1925-1934, Part One", Dance Chronicle, Vol. 7, No. 4 (1984 - 1985), pp. 379-412 Ninette de Valois at Ricorso Call Her 'Madame' Dame Ninette de Valois' appearance on This Is Your Life Dame Ninette De Valois Memorial Ballet "Checkmate" (1982), χορογραφία ντε Βαλουά.
Αντριάν Βασέτ

Ο Αντριάν-Ζαν-Μαξιμιλιάν Βασέτ (γαλλικά: Adrien-Jean-Maximilien Vachette, 1753–1839) ήταν Γάλλος χρυσοχόος, γνωστός για την δημιουργία του Θαυματουργού Μεταλλίου, καθώς και κουτιών με σκαλισμένο χρυσό.

 Ο Αντριάν Βασέτ γεννήθηκε στο Κωφρί, ενώ πραγματοποίησε την μαθητεία του πλησίον του Πιερ-Φρανσουά Ντραι, ο οποίος πραγματοποίησε την εισήγησή του για απόκτηση πιστοποιητικού επί της τέχνης του στις 21 Ιουλίου 1779. Το κατάστημά του ευρισκόταν στο Παρίσι, επί της Πλατείας Ντωφίν. Εργάστηκε, για ορισμένο διάστημα, για λογαριασμό του Οίκου Ουιζίγ και Λεμουάν (γαλλικά: Maison Ouizille et Lemoine). Υπήρξε παραγωγικός επινοητής και σχεδιαστής και, σίγουρα, ένας εκ των πλέον εγνωσμένης αξίας τεχνιτών της εποχής του. Ο Βασέτ ήταν αυτός ο οποίος σχεδίασε το Θαυματουργό Μετάλλιο (ή Μετάλλιο της Αμώμου Συλλήψεως), σύμφωνα με το όραμα της Αγίας Κατρίν Λαμπουρέ. Παρήγαγε και πώλησε περισσότερα από δύο εκατομμύρια μετάλλια μεταξύ του 1832 και του 1836. Είναι γνωστός, επίσης, για την χρήση, σπάνια για την συγκεκριμένη περίοδο, φυσικών υλών, όπως η ταρταρούγα. Είχε, μεταξύ των μαθητευόμενών του, τον Ζαν-Βαλαντέν Μορέλ, ο οποίος υπήρξε μαθητευόμενός του προτού προχωρήσει στην δημιουργία δικού του καταστήματος στο Παρίσι. Θαυματουργό Μετάλλιο Πολυμέσα σχετικά με το θέμα Adrien Jean Maximilien Vachette στο Wikimedia Commons
Ανδρέας Γκότσης

Ο Ανδρέας Γ. Γκότσης (1906 - 1993) ήταν Έλληνας δικηγόρος, αξιωματικός και πολιτικός. Χρημάτισε μεταξύ άλλων, υφυπουργός Γεωργίας το 1963. Βραβεύτηκε με πολλά ελληνικά και ξένα παράσημα όπως και με πολεμικούς σταυρούς και μετάλλια.

 Γιος του Γεωργίου Γκότση και της Καλλιρρόης, γεννήθηκε το 1906 στο χωριό Κάτω Μέλπεια του νομού Μεσσηνίας. ο Ανδρέας σπούδασε Νομικά στο Πανεπιστήμιο Αθηνών. Επίσης κατείχε Πτυχίο Πολιτικών και Οικονομικών Επιστημών από το Πανεπιστήμιο Αθηνών. Ήταν αξιωματικός της Χωροφυλακής, Υφυπουργός Γεωργίας και δικηγόρος παρά Αρείω Πάγω. Από το 1938 έως το 1941 ήταν διορισμένος ως Γενικός Κυβερνητικός Προστάτης στο Υπουργείο των Γεωργικών συνεταιρισμών. Κατά τη διάρκεια της κατοχής στην Ελλάδα από τους Γερμανούς και τους Ιταλούς (το 1941), υπήρξε μυστικό μέλος του κλιμακίου του Γενικού Επιτελείου στη Μυστική Υπηρεσία Πληροφοριών στη Μέση Ανατολή. Συνελήφθη από τους Ιταλούς και φυλακίστηκε αλλά κατάφερε να δραπετεύσει. Το 1945 με την ιδιότητα του ως Κυβερνητικού Εκπροσώπου, υπογράφει συμφωνία μεταξύ της Ελληνικής Κυβέρνησης και της οργάνωσης UNRRA για τους πολιτικούς φυγάδες οι οποίοι διέφυγαν στην Ανατολική Κομουνιστική Ευρώπη. Το ίδιο έτος υπήρξε μέλος της Δικαστικής Επιτροπής και στάλθηκε στη Μέση Ανατολή από τον τότε Πρόεδρο του Ανώτατου Δικαστηρίου Αρείου Πάγου Στυλιανό Μαυρομιχάλη με σκοπό την επίλυση των ζητημάτων που αφορούσαν τους Έλληνες υπηκόους. Το 1946 ήταν μέλος της Ελληνικής Κυβέρνησης στη Συνδιάσκεψη για την Ειρήνη στο Παρίσι. Το 1947 ως Εκπρόσωπος της Ελλάδας, υπογράφει συμφωνία με την Ε.Σ.Σ.Δ (στην Πρεσβεία της Ε.Σ.Σ.Δ στην Αθήνα) και με τον σοβιετικό Στρατό για τον επαναπατρισμό των ανθρώπων, που διαμένουν στην Ελλάδα και επιθυμούν να μετοικίσουν στη σοβιετική Αρμενία. (μετοίκισαν περίπου 20.000 άτομα) Το 1949 υπήρξε μέλος της Ελληνικής Κυβέρνησης στη Διεθνή Εξερευνητική Επιτροπή στον Πόλεμο των Ελλήνων - βοηθός του Πρέσβη Αλέξανδρου Κύρου και εκπροσώπου της Ελλάδας στα κλιμάκια Σίρρερ και DULVOIS. Υπηρέτησε στην κυβέρνηση Πιπινέλη ως υφυπουργός Γεωργίας από τις 19 Ιουνίου 1963 ως τις 28 Σεπτεμβρίου 1963. Εργάστηκε σε πολλές επιστημονικές εργασίες για τα γεωργικά ζητήματα. Ήταν παντρεμένος με την Αγγελική Αναγνωστοπούλου. Έχει τρία παιδιά, την Καλλιρρόη, τον Γεώργιο και τη Μαρία. Πέθανε στην Αθήνα σε ηλικία 87 ετών το 1993.
Πουνταρένας

Η Πουνταρένας (ισπανικά: Puntarenas) είναι μια πόλη της Κόστα Ρίκα. Είναι η πρωτεύουσα της Επαρχίας Πουνταρένας. Έχει έκταση 10 τ.χλμ. και πληθυσμό 10.406 κατοίκων.

 Η Πουνταρένας βρίσκεται βορειοδυτικά της Κόστα Ρίκα και της Επαρχίας Πουνταρένας. Βρίσκεται δυτικά της Βέιντε δε Νοβιέμπρε και νότια του κόλπου της Νικόγια. Το κλίμα της Πουνταρένας είναι τροπικό. Η Πουνταρένας είχε σύμφωνα με την απογραφή του 2003 10.406 κατοίκους. Κατάλογος πόλεων της Κόστα Ρίκα Πουνταρένας
Sentence of Death

Sentence of Death είναι ο τίτλος του ΕΡ του γερμανικού thrash metal συγκροτήματος Destruction, το οποίο κυκλοφόρησε στις 10 Νοεμβρίου του 1984 μέσω της δισκογραφικής εταιρείας "Steamhammer/SPV".

 Μετά την ανάληψη των καθηκόντων του μπασίστα και τραγουδιστή από τον Μάρσελ "Schmier" Σίρμερ, το συγκρότημα ξεκίνησε να δουλεύει πάνω στις πρώτες του συνθέσεις, ηχογραφώντας το ντέμο "Bestial Invasion of Hell" τον Ιούνιο του 1984. Το ντέμο αυτό βοήθησε τους Destruction να υπογράψουν στην δισκογραφική εταιρεία "Steamhammer/SPV", μέσω της οποίας κυκλοφόρησαν το πρώτο τους ΕΡ. Η ηχογράφηση του ΕΡ πραγματοποιήθηκε στο "Caet Studio" του Βερολίνου τον Σεπτέμβριο του 1984, με παραγωγό τον Βόλφγκανγκ Άιχολτζ. Ο ήχος τους είναι επηρεασμένος από το κίνημα του New Wave of British Heavy Metal και πιο συγκεκριμένα από συγκροτήματα όπως οι Raven, Venom, Tygers of Pan Tang, Angel Witch και Jaguar, αλλά και από βορειοαμερικανικά speed metal σχήματα όπως οι Metallica, Slayer και Exciter. Στις Ηνωμένες Πολιτείες, την προώθηση του ΕΡ ανέλαβε η "Metal Blade Records", με διαφορετικό εξώφυλλο απ' ότι στην ευρωπαϊκή έκδοση. Από το "Sentence of Death" πουλήθηκαν περίπου 14.000 αντίτυπα, δίνοντας ώθηση στο συγκρότημα να ηχογραφήσει τον πρώτο του δίσκο, "Infernal Overkill".Οι κριτικές για το "Sentence of Death" υπήρξαν θετικές, με το το "Ultimate Guitar" να το βαθμολογεί με 9,4 / 10, το "Metal Storm" 8,2 / 10 και το "Metal Archives" 87%. Όλα τα τραγούδια είναι συνθέσεις των Σίρμερ, Σίφρινγκερ και Σάντμαν. Οι μουσικοί οι οποίοι ηχογράφησαν το "Sentence of Death" ήταν οι εξής: Μάρσελ Σίρμερ - μπάσο, φωνητικά Μάικ Σίφρινγκερ - κιθάρα Τόμι Σάντμαν - τύμπανα Sentence of Death - Destruction | Songs, Reviews, Credits | AllMusic Destruction - Sentence Of Death (EP) review - Metal Storm Destruction - Sentence of Death - Encyclopaedia Metallum: The Metal Archives
Λάκκωμα Χαλκιδικής

Το Λάκκωμα είναι χωριο και ομώνυμο Δημοτικό διαμέρισμα του Δήμου Νέας Προποντίδας στο νομό Χαλκιδικής. Σύμφωνα με τη νεότερη απογραφή του 2011 έχει 1.171 κατοίκους. Η θέση του είναι πάνω από τη γέφυρα της Εθνικής Οδού Θεσσαλονίκης - Νέων Μουδανιών.

 Οι κάτοικοι ασχολούνται με τη βιομηχανία και τη γεωργία. Στην περιοχή λειτουργεί Βιοτεχνικό Οικολογικό Πάρκο με σκοπό την παραγωγή βιοκαυσίμου. Στον οικισμό λειτουργεί νηπιαγωγείο και Δημοτικό Σχολείο. Υπάρχει Σύλλογος Ποντίων που δημιουργήθηκε το 1980 και Σύλλογος Ανατολικοθρακιωτών που δημιουργήθηκε το 2003. Στο Λάκκωμα εδρεύει και η τοπική ποδοσφαιρική ομάδα Διγενής, που αγωνίζεται στην Α΄ ερασιτεχνική κατηγορία του πρωταθλήματος της Ε.Π.Σ. Χαλκιδικής και ιδρύθηκε το 1958.Επίσης το 2010 ιδρύθηκε ο Α.Σ ΣΟΤΟΚΑΝ ΚΑΡΑΤΕ ΛΑΚΚΩΜΑΤΟΣ με δάσκαλο τον Παγκόσμιο Πρωταθλητη Παπαδόπουλο Κωστα και Πρόεδρο του Συλλόγου τον Στέργιο Τζίλια. Ιστότοπος του Δήμου Καλλικράτειας
Μητρώο τοξικών επιπτώσεων των χημικών ουσιών

Μητρώο τοξικών επιπτώσεων των χημικών ουσιών (Registry of Toxic Effects of Chemical Substances) (RTECS) είναι μια βάση δεδομένων πληροφοριών τοξικότητας που συντάχθηκε από την ανοικτή επιστημονική βιβλιογραφία χωρίς αναφορά στην εγκυρότητα ή χρησιμότητα των αναφερόμενων μελετών. Μέχρι το 2001 συντηρείτο από τον Εθνικό οργανισμό για την επαγγελματική ασφάλεια και υγεία (NIOSH) των ΗΠΑ ως μια ελεύθερα προσβάσιμη δημοσίευση. Τώρα συντηρείται από την ιδιωτική εταιρεία Symyx Technologies και διατίθεται μόνο με τέλος ή συνδρομή

 Έξι τύποι δεδομένων τοξικότητας συμπεριλαμβάνονται στο αρχείο: Πρωτεύοντα - ερεθισμός Μεταλλαξιογόνες επιπτώσεις Αναπαραγωγικές επιπτώσεις Ογκογόνες επιπτώσεις Οξεία τοξικότητα Τοξικότητα πολλαπλών δόσεωνΕιδικές τιμές αριθμητικής τοξικότητας όπως LD50, LC50, TDLo και TCLo είναι καταγραμμένες, καθώς και τα είδη που μελετήθηκαν και η χρησιμοποιούμενη μέθοδος διαχείρισης. Για όλα τα δεδομένα καταγράφεται η βιβλιογραφική πηγή. Οι μελέτες δεν αξιολογούνται κατά κανέναν τρόπο. Το RTECS ξεκίνησε ως μια ενέργεια με εντολή του Κογκρέσου των ΗΠΑ, καθιερώθηκε με την ενότητα 20(a)(6) της Πράξης για την Επαγγελματική Ασφάλεια και Υγεία του 1970 (PL 91-596). Η αρχική έκδοση, γνωστή ως "Κατάλογος τοξικών ουσιών" δημοσιεύτηκε στις 28 Ιουνίου 1971 και περιελάμβανε τοξικολογικά δεδομένα για περίπου 5.000 χημικές ουσίες. Το όνομα άλλαξε αργότερα στη σημερινή μορφή «Μητρώο των τοξικών επιπτώσεων των χημικών ουσιών». Τον Δεκέμβριο του 2001 το RTECS μεταφέρθηκε από το NIOSH στην ιδιωτική εταιρεία Elsevier MDL, που την απέκτησε η Symyx το 2007 μαζί με τη βάση δεδομένων για τις τοξικότητες. Η RTECS είναι διαθέσιμη στα αγγλικά, γαλλικά και ισπανικά. Η συνδρομή στη βάση δεδομένων προσφέρεται διαδικτυακά, σε CD-ROM και ως ενδοδικτυακή μορφή. Η βάση δεδομένων είναι επίσης διαθέσιμη διαδικτυακά μέσω της NISC (National Information Services Corporation, RightAnswer.com, and ExPub (Expert Publishing, LLC). RTECS overview Accelrys website RightAnswer Website Expert Publishing, LLC Website
Μπενς

Η Μπενς (αγγλικά: Bense) είναι ένα χωριό της Δομινίκας. Βρίσκεται στον Άγιο Ανδρέα. Βρίσκεται βορειοανατολικά της Δομινίκας και κεντρικά του Αγίου Ανδρέα. Έχει πληθυσμό 780 κατοίκων (2001). Στην Μπενς γίνονται οι συναντήσεις των συμβουλίων του χωριού.

 Η Μπενς βρίσκεται βορειοανατολικά της Δομινίκας και κεντρικά του Αγίου Ανδρέα. Βρίσκεται κοντά στην Καλιμπισί και στην Χάμπστεντ. Βρίσκεται στην κορυφή ενός λόφου που κοιτάει τη θάλασσα. Η Μπενς, σύμφωνα με την απογραφή του 2001, η Μπενς έχει πληθυσμό 780 κατοίκων. Οι περισσότεροι από αυτούς είναι αγρότες, επειδή είναι κοντά σε χωράφια. Η Μπενς βρίσκεται στην κορυφή ενός λόφου που κοιτάει τη θάλασσα. Συμπεριλαμβάνει το Σχολείο της Μπενς, τις εκκλησίες Μπαπτίστ και Σέβενθ-Ντέι Αντβέντιστ και διάφορα άλλα κτήρια. Κατάλογος οικισμών της Δομινίκας